**Айымгуль Сунгатовна Ахметова**

**Батыс Қазақстан облысы, Орал қаласы**

**«Құрманғазы атындағы саз колледжі» МКҚК**

**БОЛАШАҚ ПЕДАГОГ МУЗЫКАНТТАРДЫҢ КӘСІБИ ҚҰНДЫЛЫҚТАРЫН ДАМЫТУ**

Заманауи қоғамның рухани жаңғыру жағдайында еліміздегі әлеуметтік - мәдени, саяси-экономикалық қатынастар сипатының өзгеруі жоғары білім беру мазмұнына жаңа талаптар қоюда. Осындай талаптың бірі – бойында ұлттық коды сақталған, әлемдік бәсекеге қабілетті, білікті де білімді маман даярлау.

Елбасы Н.Ә. Назарбаев «Болашаққа бағдар: рухани жаңғыру» атты мақаласында: «Жаңа тұрпатты жаңғырудың ең басты шарты – ұлттық кодыңды сақтай білу», - деп, әрбір қазақстандықтың санасын жаңғыртудың бәсекелік қабілет, прагматизм, ұлттық бірегейлікті сақтау, білімнің салтанат құруы, Қазақстанның революциялық емес, эволюциялық дамуы және сананың ашықтығы сияқты бағыттарын айшықтай келе, ***«***табысты болудың ең іргелі, басты факторы білім екенін әркім терең түсінуі керек. Жастарымыз басымдық беретін межелердің қатарында білім әрдайым бірінші орында тұруы шарт. Себебі, құндылықтар жүйесінде білімді бәрінен биік қоятын ұлт қана табысқа жетеді», - деген бүгінгі ұрпаққа ой-түрткі болатын, мағынасы тереңде жатқан ұлттық ұстанымды ұсынған болатын [1]. Демек, мемлекет пен қоғамның жалпыадамзаттық құндылықтарын қалыптастыру іс-әрекетінің негізгі бағыттары мыналар: бүгінгі рухани жаңғырудағы талаптарға сәйкес мінез-құлық нормалары мен принциптерінің теориясын жасау, идеяларды негіздеу; әрбір жеке адамның санасына құндылық туралы білім мен талаптарды сіңіру; қоғамдық пікір, құндылық бағдарлар және т.б. әлеуметтік, педагогикалық құралдар арқылы кәсіби құндылықтарды меңгерту механизмін жасау.

Білім мен тәрбиенің этникалық мазмұны назардан тыс қалуы көптеген ұлт өкілдерін құлдырауға тіреп, ақырында ұлттық қасиеттерді жоғалту адамзат перзентін тамырынан айырып, тексіздік құрдымынан бір-ақ шығарары тарихта дәлелденгені ақиқат.

Осы орайда Қазақстан Республикасының заңнамалық құжаттарында «ұлттық сананы», «ұлттық құндылықты», «ұлттық мәдениетті», «ұлттық рухты», демек интеллектуалды ұлтты қалыптастыру міндеті ерекше аталады.

Этнопедагог-ғалым Г.Н. Волковтың тұжырымдауынша, осындай халықтық рухты жоюға жеткізген қатаң тарихи-әлеуметтік тәжірибе күтпеген жерден халық педагогикасының құдірет күшін, өміршеңдігін еселей арттырып, әсіресе, шағын халық тағдырының ұлттық қорғаны екендігін дәлелдейтін табиғи этнопедагогикалық экспериментке айналған [2]. Халықтық тәрбие мазмұнына, мүмкіндіктеріне сараптама жасап, оны қайта жаңғырту уақыт талабының көрінісі ғана емес, ол – қажеттілік. Өйткені, дәстүрлі мәдениетті танып-білу барысында адам оның рухани бастауына терең бойлайды, ата-баба мұрасын құрметтеуге, халқының өзіндік ерекшелігін түсініп, аялауға үйренеді, өзінің де ұлт өкілі екендігін сезінеді.

Қоғам талабынан туындаған міндеттерді шешуде Қазақстанның ғалым-зерттеушілері жеке тұлғаға ұлттық тәрбие беру, оқыту процесінің тәрбиелік мүмкіндігін күшейту арқылы болашақ мамандарға этнопедагогикалық білім мен тәрбие беру мәселелері бойынша бірқатар зерттеулер жүргізген. Олар: Қ.Б. Жарықбаев, С. Қалиев, С.А.Ұзақбаева, К.Ж. Қожахметова, Ж.Ж. Наурызбай, Т.С. Сламбекова Қ.Қ. Шалғынбаева, Р.К. Төлеубекова, Ш.И. Жанұзақова, Ә.Табылдиев, Ж.Т.Сарыбекова, Н.Албытова, К.Р. Кажимова және т.б. Бүгінде аталған ғалымдардың тұжырымды ойлары білім беру жүйесі практикасында кеңінен қолданылуда. Зерттеушілер жеке тұлғаға ұлттық тәрбие берудің және ұлттық тәрбие арқылы маман дайындау бүгінгі күннің өзекті әлеуметтік-педагогикалық проблемасы деп санаған [3]. Себебі ұлттық тұрғыда тәрбиеленген әрбір азамат ұлтжанды, өз ойы бар, кез-келген жағдаяттан шыға алатын, жан-жақты ізденгіш, ғылыми жұмыспен тұрақты айналысатын субъект ретінде қалыптасады.

Алайда уақыт бір орында тұрмайтындықтан, бүгінгі күнде жаңа тұрпатты ізденістерге сұраныстар да баршылық. Олай болса, біздің зерттеуімізге сәйкес этнопедагогикалық білім беру негізінде студенттердің кәсіби құндылықтарын дамытудың тиімді жолдарын іздестіру – заман талабынан туындаған мәселе.

Бүгінде заманауи педагогикалық білімнің толықтай этнопедагогикалық бағдар бере алмайтындығын байқаймыз. Болашақ мамандар дәстүрлі педагогикалық мәдениет туралы ақпараттарды жетік меңгермеген, білім беру мен тәрбелеу үдерісіндегі халық педагогикасының маңызын толықтай бағалай алмайды және өзін кәсіби жетілдіруде де этнобілім көздерін пайдалану жолдарын меңгермегендері байқалады.

ЖОО болашақ мамандарды халық педагогикасы білім элементтерімен таныстыру біраз жолға қойылғанымен, оларды этнопедагогикалық тұрғыда дайындау, кәсіби құндылықтарын этнопедагогикалық білім негізінде дамыту жүйелері әлі де толықтай жүзеге асырылмаған [4].

Әйтсе де, жоғарыда аталған ғалымдардың зерттеулері тілге тиек болып отырған мәселені шешуге апаратын бір баспалдақ. Өйткені, этнопедагогикалық білім болашақ маман бойына аса қажет этнопедагогикалық білімділікті, сауаттылықты, құзыреттілікті, мәдениеттілікті, сананы дамытады.

Алайда, жоғарыда аталған ғылыми зерттеулер мен әдебиеттерге талдау жасау барысында этнопедагогикалық білім беру негізінде студенттердің кәсіби құндылықтарын дамыту проблемасы бүгінгі күнге дейін арнайы ғылыми зерттеу нысаны ретінде қарастырылмағаны мәлім болды [5].

Қазіргі жаңа қоғамды демократияландыру жағдайында этнопедагогикалық білім беру негізінде студенттерде кәсіби құндылықты дамытудың әлеуметтік-педагогикалық мәні өте жоғары болғандықтан, болашақ маманға құндылық, кәсіби құндылықтың мәні мен маңызы туралы білімді меңгерту, оларды дамыту негізгі кәсібі мен оның маңызы туралы білім қорын молайтуға, кәсіби сананың, ойлаудың, мәдениеттің қалыптасуына ықпал етеді.

Сондықтан, адамның рухани-адами, кәсіби әлеуетін дамытушы, қоршаған ортаға толерантты қатынасты қалыптастырушы, өз іс-әрекетінің қоғамдағы орнын түсінуге, сезінуге ықпал етуші бүгінде өз күшін жоймаған этнопедагогикалық білім ең маңызды құндылық қатарына жатады.

**Әдебиеттер**

1. Қалиұлы С. Қазақ этнопедагогикасының теориялық негіздері мен тарихы. – Алматы, 2003. – 202 б.

2. Ұзақбаева С.А., Қожахметова К. Жоғары мектеп студенттеріне этнопедагогикалық білім беру тұжырымдамасы. – Алматы, 1999. – 120 б.

3. Наурызбай Ж.Ж. Ұлттық мектептің ұлы мұраты: монография. – Алматы: Ана тілі, 1995. – 192 б.

4. Сламбекова Т.С. Қазақ халқының моральдық-этикалық дәстүрлерінде студенттерді адамгершілікке тәрбиелеу: 13.00.01. пед. ғыл. канд... дис. – Алматы, 2003. – 165 б.

5. Кажимова К.Р. Болaшaқ педaгогтaрды кәсіби құндылыққa бaулу // «Деонтология, педагогика және психологияның өзекті мәселелері: теория және практика»: халық. ғыл. практ. конф. – Астана, 2016. – Б. 83-88.